Samuel Mikovíni

[náhľad|[Svätý Jur (1735)]]
thumb|Mikovíniho skulptúra v Bratislave

**Samuel Mikovíni** alebo (staršie) **Samuel Mikovíny** (* 1686, Cinobaňa-Turíčky – † 23. marec 1750, neďaleko Trenčína) bol slovenský kartograf, inžinier-zememerač a polyhistor zemianskeho pôvodu.

## Rodina
* otec: Samuel Mikovíni – evanjelický pastor
* matka: Helena Mikovíniová
* manželka: Anna Regína rod. Gilligová

## Život
Narodil sa v roku 1686 v Cinobani-Turíčkach (dnes okres Poltár) v schudobnelej zemianskej rodine. Študoval na strednej škole v Banskej Bystrici. V roku 1719 sa priúčal medirytectvu v Norimbergu, neskôr študoval na nemeckých univerzitách v Altdorfe a v Jene (17211723), napokon kartografiu na vojenskej akadémii vo Viedni. Krátko pôsobil ako dvorný matematik saského kniežaťa, v r. 17251735 bol stoličným matematikom-inžinierom Bratislavskej stolice, venoval sa najmä melioračným prácam. V tomto období (1727) si v Svätom Jure zobral za manželku tunajšiu rodáčku. V roku 1735 ho menovali profesorom banskej školy v Banskej Štiavnici a inžinierom stredoslovenských banských miest.

Na čele tejto inštitúcie, predchodkyne štiavnickej akadémie, stál do r. 1748, neskôr sa venoval už len inžinierskej činnosti. Počas terénnych prác na výstavbe protipovodňovej hrádze v Trenčíne ochorel a krátko na to pri návrate domov do Štiavnice zomrel na neznámom mieste.

Mal mimoriadne rozmanitú a rozsiahlu činnosť, ktorej ťažisko je v kartografických a rôznych staviteľských prácach v oblasti vodných, banských, sčasti aj fortifikačných a iných stavieb. Bol jedným z hlavných spolupracovníkov Mateja Bela pri spracovaní jeho rozsiahlych vlastivedných projektov, v rámci ktorých vyhotovil mapy všetkých slovenských a veľkú časť ostatných uhorských stolíc. Jeho rozsiahla kartografická tvorba znamenala kvalitatívny skok v dejinách kartografie na Slovensku i v Uhorsku, najmä exaktnosťou meracích metód ale aj spôsobom spracovania. V svojej kartografickej činnosti okrem triangulácie využíval aj astronomické pozorovania, v Bratislave zriadil observatórium (1733), pravdepodobne prvé na Slovensku.

Výuku banských odborníkov v Banskej Štiavnici položil tiež na exaktné matematické základy, sám pritom prednášal okrem technických predmetov aj matematiku, najmä geometriu. V súvislosti s vedeckým sporom svojho bývalého učiteľa, dvorného matematika J. J. Marinoniho, sa venoval aj problému kvadratúry kruhu a pomocou Lagnyho radu vypočítal hodnotu π; na 25 desatinných miest. Zomrel 23. marca 1750 v blízkosti Trenčína.

## Spolupráca s Matejom Belom
Samuel Mikovíny spolupracoval s Matejom Belom. Mikovíni podal presný rozbor historicko-geografického obrazu starého Uhorska, Bel vytvoril moderné geografické mapy jednotlivých stolíc. Dielo oboch týchto osvietencov sa stalo *veľkou ozdobou Uhorska* *(magnum decus Hungariae)*. Matej Bel potreboval pre svoje dielo moderného geografa a kartografa, od ktorého by mohol dostať tak dokonalé mapy, aké si ich žiadali osvietenci. A jediným takým bol Samuel Mikovíny, lebo u neho sa spájal umelecký talent s osvieteneckým pohľadom na geografiu, kartografiu a astronómiu. Mikovíny vyryl pre Mateja Bela už roku 1719 Buchholtzovú mapu *Antra Deminfavesia*. Táto mapa vyšla s inými Mikovíniho ilustráciami v Belovom diele *Hungariae antiquae et novae prodomus*. Neskôr mu Matej Bel zveril geografickú ilustráciu jeho životného diela *Notitia Hungariae novae historico-geographica*.

## Technológia spracovania
Pri tvorbe svojich máp získaval podkladový materiál vlastným meraním, princípy ktorého podrobnejšie popisuje vo svojom *Liste o spôsobe zostavenia miestopisných máp Uhorska*. Tu uvádza, že na vyhotovenie máp položil štyri základy: astronomický, geometrický, magnetický a hydrografický.

* Astronomický základ pozostával z pozorovaní vykonaných podľa astronómie, pre určenie zemepisných šírok a dĺžok miest. Aby zvýšil vierohodnosť týchto pozorovaní, porovnával ich s geometrickými prácami. Geometrickým meraním určil vzdialenosť Viedne a Prešporku, ktorá činila 37 000 parížskych siah. Rádius vedený z Prešporka do Viedne severnou časťou čiary meridiánu (poludníka) uzaviera smerom k západu uhol 87°30´. Z toho trigonometricky vypočítal, že Viedeň leží o 5&nbsp;470 siah severnejšie ako Prešporok (Bratislava).
* Geometrický základ pozostával z geometricko-trigonometrických prác, ktoré sa vykonávali na rozličných staniciach, nie veľmi vzdialených od seba a súvisle postavených po celom kráľovstve. Zvolené boli končiare vrchov, veže hradov, mestá a osady. Goniometrickým prístrojom pozoroval uhly medzi čiarou stanice a všetkými ostatnými miestami spadajúcimi do pohľadu.
* Magnetický základ, ktorý sa líšil od geometrického tým, že sa vykonával pozorovaním uhlov vytvorených magnetickou ihlou. Tento základ vyhovoval v miestach ťažko prístupných a pre geometrické operácie nevhodným.
* Hydrografický základ je založený na magnetickom základe, ale je lepší pri popise tokov a zákrut riek.

## Ocenenie
* od roku 1735 člen Pruskej akadémie vied
* pri príležitosti 250. výročia úmrtia Národná banka Slovenska vydala pamätnú mincu v nominálnej hodnote 500 Sk.

## Galéria

Súbor:Mikoviny Samuel.jpg|Portrét *Sámuela Mikovíniho* od *Sebestyéna Zellera* s mapou Uhorska v ruke a Bratislavským hradom v pozadí. Popis: *"O Cara Patria quae me genuisti, dulcis Panonia"* – "Ó, moja sladká rodná zem, ktorá ma porodila, Panónia"
Súbor:Smolenice rytina.jpg|Rytina Smolenického zámku od Samuela Mikovíniho
Súbor:Banska stiavnica-prva banska skola.jpg|Budova prvej banskej školy v Banskej Štiavnici. Samuel Mikovíni v škole prednášal v rokoch 1742-1746 čo pripomína pamätná tabuľa na budove
Súbor:Samuel Mikoviny breast sculpture.jpg|Busta v meste Tata


## Referencie


## Pozri aj
* Bratislavský poludník

## Dielo v elektronickej podobe
* BEL, Matej, MIKOVÍNI, Samuel. ''Notitia Hvngariae Novae Historico-Geographica : Divisa In Partes Qvatvor, Qvarvm Prima, Hvngariam Cis-Danvbianam; Altera, Trans-Danubianam; Tertia, Cis-Tibiscanam; Qvarta, Trans-Tibiscanam: Vniuersim XLVIII. Comitatibus Designatam, Expromit.... Tomvs Qvartvs.'' Viennae Austriae : Ioannis Petrus van Ghelen, 1742. 817 s. – dostupné v Digitálnej knižnici UKB
* BEL, Matej, MIKOVÍNI, Samuel. ''Notitia Hvngariae Novae Historico-Geographica : Divisa In Partes Qvatvor, Qvarvm Prima, Hvngariam Cis-Danvbianam; Altera, Trans-Danubianam; Tertia, Cis-Tibiscanam; Qvarta, Trans-Tibiscanam: Vniuersim XLVIII. Comitatibus Designatam, Expromit.... Tomus Primus.'' Viennae Austriae : Ioannis Petrus van Ghelen, 1735. 746 s. – dostupné v Digitálnej knižnici UKB

## Literatúra
* MIKOVÍNI, Samuel. In: 
* 

## Externé odkazy
* 
* Článok na www.geodat.szm.sk
* Samuel Mikovíni, 1698-1750. Virtuálna výstava
* 

Kategória:Narodenia v 1686
Kategória:Úmrtia v 1750
Kategória:Slovenskí polyhistori
Kategória:Slovenskí matematici
Kategória:Slovenskí astronómovia
Kategória:Slovenskí geografi
Kategória:Slovenskí kartografi
Kategória:Slovenskí pedagógovia
Kategória:Slovenskí banskí inžinieri
Kategória:Uhorskí polyhistori
Kategória:Uhorskí matematici
Kategória:Uhorskí astronómovia
Kategória:Uhorskí geografi
Kategória:Uhorskí kartografi
Kategória:Uhorskí pedagógovia
Kategória:Uhorskí banskí inžinieri
Kategória:Príslušníci zemianskeho stavu
Kategória:Slovenskí šľachtici
Kategória:Uhorskí šľachtici
Kategória:Osobnosti z Cinobane
Kategória:Osobnosti Evanjelického lýcea v Banskej Štiavnici